Kelulu kangau, pejalai ngambi ngabang gawai
KEMAYA haritu mayuh pengerami diintu nitih ubah rebak baru sereta mega ubah dunya enggau pendiau  kitai bansa. PENGAP GAWAI TAJAU Nyadi sekali tu kitai bekunsi mimit pasal kenang lemambang ke mengap Gawai Tajau besandingka tulis niang penulis tebilang Benedict Sandin suba. Tang bisi mega dambi mimit kena nyangkaika lemambang bukai baka enggi sida lemambang di ai Melupa baka Ujih Untan, Salok Jembu enggau menyadi iya Ampoi. Lemambang Ampoi bisi bekunsi mimit enggau penulis dalam taun 1979 kelia. Nyadi ku iya, udah tembu lemambang nyebut leka pengap senentang mantaika baku enggau betibak ubat, nya baru ngerintai tuai. Terubah iya ngerintai tuai Iban. Semua tuai Iban ke endang ngiring adat adat, ngiring burung dambi magang. Nya alai lalu kena sebut magang meh semua tuai ari Undup melunggang ke Batang Ai. Ari Batang Ai melunggang ngagai Skrang, ngagai Layar lalu ke Paku. Udah nya lalu nyelinting tuai Rimbas, tuai Melupa enggau tuai Krian. Apin ga tembu naka nya, lalu ngambi tuai Rajang. Sebut ngerintai tuainya munyi tu: Enti melinya, tebang petai ngelanggai sungai, Nyaduh betubuh kitai ngerintai tuai. Anya udah ga datai ari menua Kedap Ginda, Tuai aki kami ti bensumbar ‘Lebur Menua’, Bagas gawa mungkal sungai, kampung dara, Batang Burui Sungai Lupa, mayuh bala serang berumpang Keulu ka agi, di Nanga Merami Bisi ga datai nguang sida Gun Mangku Bumi, Sida rekaya Antau Linggang Nengeri, Bisi tampun berani di rumah panjai Munggu Embawang. Muluk pan bisi ga baru duduk, Orang tebilang ngimbai raja ngayau Delok, Pegari berani mulau di Nanga Mepi, Bensumbar kempang ati Bandau Nulang. Tawi uchu Anya mega bisi udah ayan, Nguang ngabang gawai tajau nyapan, Bensumbar bedindang kasih sayang madang rutan, Kempang mudi Kayan, anak Iban berani ati changka tebilang. Subung aki Musa pan bisi ga enggau sama, Datai ari Ulu Kedap nyata kampung Gasing Mera, Bensumbar Kala Nyepit, Naka Pemisa Misa, Bunga Parapenit Ka Dujung Indu Dara Baru Mansang. Aki Kawit Naing pan bisi ga udah ayan kening, Ngema selabit penuh tajau bebelit tawing, Bensumbar Kaki Kuta Pengerambing kering, Berinau Panggau Dara ti jenenau angkat ngelingkang. Enti melinya geman-geman engkawan ridan, Nyaduh betubuh ngerintai tuai Krian. Tangai udah ga datai ditu, Ngemeranka Tatai Langgai Tebujang. Mawat udah ga datai ditu, Datai ari Bukit Tuchung Tengalat, Berindik ari perepat bunga pasang. Ni Abas udah ga datai ditu. Datai ari Wuong Embuas Ke deras mulas nerajang. NGAMBI TUAI ANTU MELA GAWAI Apin ga orang ke empu pengawa tembu ati naka nya, dia sida lalu ngambi Tuai Antu awakka sama enggau sida mela gawai. Nya alai datai ka tuai antu tu tadi udah diambi sida. Sida nya datai lalu sama enggau Iban ngintu sereta ngatur gawai. “Enti melinya mesu-mesu rarak engkudu, Nyaduh betubuh kitai ngerintai Tuai Antu. Batu Anggung Singit Nyingung Ke begeruntung mali balang. Nya berada apai nuan Tutung, Tuai orang Gelung Batu Benang. Ni Perepat Besi Umat berani tau silat, Nya berada apai nuan Duat Bulan Menyimbang. Jawa Santeba, Jambai Santebai, Kechibai mangka rangkang. Nya berada apai nuan Ngelai Raja besai nadai ketimpang. Manuk Lia disua mali lenggang, Nya berada apai nuan Pungga Aka Bujang Puntang Medang. Ensing Gima bedada nyala ngerang kepayang, Nya berada nuan apai Keling Aji, Kai berani tau serang. Antu Kara kai berua betayun tunsang, Nya berada apai nuan Simpurai, Bejuluk Muntigerai simbang ambai Lancham jerungkang. Enti melinya jetu-jetu apung tematu, Nyaduh betubuh kitai mansutka Tuai Indu. Pansut ga Endu Dara Jabah, Ke ditelah Kelimah Indai Abang. Pansut ga Endu Dara Jawai, Ke Mesangai Dayang Kumang. Pansut ga Endu Dara Lulung, Indu orang di Gelung Batu Benang”. SEMPURAI MEDA GAYA BALA PENGABANG Dia Kumang seduai Lulung lalu ngasuh Sempurai meda gaya rampa bala pengabang. Udah nya lalu nyau ga iya bejalai niti rumah panjai. Pulai Simpurai ari setak dia Kumang lalu nya iya baru, nanya ka pemayuh rampa bala pengabang dipeda iya. Iya madahka pengabang enda bula mayuh tang agi bisi kurang. “Bejaku Enda Dara Jawai, Mesanggai Dayang Kumang. ‘Nuan aka Simpurai, Nuan meh ningu antu bala pengabang.’ Dia Simpurai lalu jelas-jelas Baka ukui pas betu peransang. Dia Simpurai lalu jelik-jelik Baka ketupung mekik ngelilik lubang. Lalu bejalai meh Simpurai, Niti rumah panjai Sehari tajai ngakak ngelayang. Lalu bejalai kesetak-kesetak Nengah rumah pandak, Taja iya pandak putting setak Nyilup remang. NGAMBI RAJA SIMPULANG GANA NGABANG Ninga munyi nya, dia dih Kumang seduai Lulung lalu bejaku ngasuh Simpurai seduai Pungga ngambi Raja Simpulang Gana ngabang. Pungga seduai Simpurai madahka diri enda tau ngambi ngabang. Bejaku ga Endu Dara Jawai Mesanggai Dayang Kumang. “Nuan mih Simpurai ke betandai ngambi ngabang. Nuang mih Pungga ke belanda ngambi masang”. “Aku Simpurai Gundai Tu enda tau diasuh kitai ngambi makai. Enti diinjau kita mulaska rekung lulai, Baka utai udah ditali enda bula nali temeran”. “Kati nuan dih Pungga tau ngambi ngempa?” “Aku enda tau,” pia ku Pungga. “Enti diasuh kita nelan lungga kilir sepagi, Enti beremia mansa ungga rekung penelan”. SIMPURAI NGINJAU BUJANG GERANJANG Udah nya baru Simpurai nginjau Bujang Geranjang ngasuh iya ngambi Raja Simpulang Gana ngabang. Iya lalu serabanaka gamal diri. Menya amat kering tang diatu nyau enda dapat agi. Enti melinya gagai menua orang Di Rangas Punai nadai bepapung. Kedua bali nama Rau Nyagu Mulu Burung. Nya menua Bujang Puang Pinggang Jementung punggung. Nya menua Semada Balu Chelum kuku udah dilintung. Bejaku dih Simpurai, “Deka nginjau nuan nyapa Anda Mara, Berumah di Nanga Sangga Ngerang. Deka nginjau nuan ngambi Raja Nuyan, Nya orang ke berumah Di tinting Baring Pingan Tumbuh belayan buluh lalang”. Serabana Bujang Geranjang. Nyadi maya tu meh lemambang ke mengap nya lalu ngangau ngena nyawa panjai. “Sekumbang aku ke agi lasit mit benung kekejau, Aku agi tinggi di suli labung pakau, Kena uji sida apai ngabas abau, Ngagai Batang Langgau Julau. Nurun ari talun papan panggau, Enggi sida teruna dara bagau. Dia aku tumu-tumu, Lalu ngejangka penyarang peretang rumah lelengau. Aku enda sempat datai di ulu Julau, Peneka aku ngema enda abis jengkau, Anak bala ringau. Pulai aku guai-guai Ngagai penyarai rumah lelengau, Peda aku teruna dara bagau, Peda aku baru beranchau nyembi padi. Sekali menya aku buat, Diuji sida menyadi tangkai menimang. Aku ke agi tinggi di suli labung tumpang. Lengan kanan aku tanggam terikan simpai tapang. Aku diuji sida apai ngabas empang Ngagai Batang Rajang. Nurun aku nyerumba linda sebun agi petang. Datai aku di Nanga Rajang, Ngabas empang peda bulih bala ikan semilang, Tak peneka aku ngema, Endur raga kerising jarang. Pulai aku guai-guai, Ngagai penyarai rumah panjang, Peda aku sida ke dara jemanta benung mekang, Tak kindang-kindang rarendang nungkun api.” “Tang diatu buat,” ku iya. Tubuh aku tu nyau jai, Empa tegulu ulu Rajang. Diatu tubuh pangkuh Bai aku pulai nemuai ari Memaluh, Empa berenguh pun rang. Laban mih seduai buat, Baka buah merunjau ulu. Puntan mih seduai buat, Baka menasan jalai jelu”. Lebuh Simpurai seduai Pungga ninga Bujang Geranjang enggai diinjau ngambi Raja Pulang Gana ngabang, nya baru seduai lalu bejalai ngagai Bujang Nendak. Nyadi Bujang Nendak madahka diri deka ngambi ngabang, tang iya enda tau enda nanya indai iya dulu. Indai iya lalu nadai nagang iya ngambi ngabang laban sida endang pantis tiris sida sebilik tau ngereja pengawa nya. Orang enggau iya ngambi ngabang nya Burung Malam. Nyadi tampung pengap tu deka dibantai dudi ila. Oleh TELESA EMPERAN 
See author's posts
